Μάλκολμ Λόουρυ

Ο **Μάλκολμ Λόουρυ** (αγγλικά: Malcolm Lowry) (28 Ιουλίου 1909 - 26 Ιουνίου 1957) ήταν Άγγλος ποιητής και μυθιστοριογράφος, με κορυφαίο έργο το μυθιστόρημα *[[Κάτω από το ηφαίστειο]]*, το οποίο περιλαμβάνεται σε διάφορες κατατάξεις σημαντικών μυθιστορημάτων, όπως στα 100 βιβλία του Αιώνα της εφημερίδας Λε Μοντ και στη λίστα με τα 100 καλύτερα μυθιστορήματα των αμερικανικών εκδόσεων Σύγχρονη Βιβλιοθήκη.

Ο Λόουρυ έζησε στον Καναδά για μεγάλο μέρος της συγγραφικής του σταδιοδρομίας και θεωρείται σημαντική προσωπικότητα στην καναδική λογοτεχνία. Το 1961 του απονεμήθηκε το καναδικό «Βραβείο του Γενικού Κυβερνήτη για την αγγλόφωνη λογοτεχνία».

## Βιογραφικά στοιχεία
Ο Λόουρυ γεννήθηκε το 1909 στο Νιου Μπράιτον, ένα παραθαλάσσιο θέρετρο στην κομητεία Τσέσερ της Αγγλίας, και ήταν ο τέταρτος γιος ενός ευκατάστατου μεσίτη βαμβακιού. Από την ηλικία των 9 έως την επιτυχημένη επέμβαση στα 13, ήταν σχεδόν τυφλός από  χρόνια φλεγμονή των ματιών και δεν επιτρεπόταν να παίζει, να διαβάζει ή να γράφει. Από το 1923 φοίτησε σε ιδιωτικό σχολείο κοντά στο Κέιμπριτζ, όπου κέρδισε το πρωτάθλημα γκολφ και μυήθηκε στα έργα των συγγραφέων Ονορέ ντε Μπαλζάκ, Ευγένιου Ο'Νηλ και Τζέιμς Τζόυς από τον αδελφό του Στιούαρτ Λόουρυ. Ο πατέρας του περίμενε να συνεχίσει στο πανεπιστήμιο του Κέιμπριτζ και να μπει στην οικογενειακή επιχείρηση όπως τα τρία μεγαλύτερα αδέρφια του, αλλά ο Μάλκολμ ως εξέγερση ενάντια στη συμβατική αστική ανατροφή του και επειδή ήθελε να γνωρίσει τον κόσμο έλαβε την απρόθυμη συναίνεση του πατέρα του να δουλέψει ναύτης σε ένα εμπορικό πλοίο για την Άπω Ανατολή - από τον Μάιο έως τον Οκτώβριο του 1927 - πριν συνεχίσει τις σπουδές του. Το 1928 πήγε για μαθήματα γερμανικών για οκτώ εβδομάδες στη Βόννη. Όταν επέστρεψε, σπούδασε στο πανεπιστήμιο του Κέιμπριτζ, από εκείνη την εποχή η τάση του για το ποτό ήταν ήδη εμφανής, ένα πάθος που τον κατείχε για το υπόλοιπο της ζωής του. Τις εμπειρίες από το θαλάσσιο ταξίδι του κατέγραψε στο μυθιστόρημα *Ουλτραμαρίν* (1933) το οποίο παρέδωσε ως πτυχιακή διατριβή του.

Μετά το πτυχίο του στο Κέιμπριτζ το 1932, ο Λόουρυ έζησε στο Λονδίνο όπου γνώρισε συγγραφείς όπως τον Ντίλαν Τόμας, και στη συνέχεια ταξίδεψε στην Ισπανία όπου γνώρισε την πρώτη του σύζυγο, την Αμερικανίδα Τζαν Γκάμπριαλ με την οποία παντρεύτηκε στο Παρίσι το 1934. Ο γάμος τους ήταν ταραχώδης, ειδικά λόγω του ότι έπινε όλο και περισσότερο. Η γυναίκα του έφυγε μόνη της για τη Νέα Υόρκη, ο Λόουρυ την ακολούθησε αλλά τα πράγματα δεν βελτιώθηκαν, μετά από ανεξέλεγκτη κατανάλωση αλκοόλ, νοσηλεύτηκε για δύο εβδομάδες στην ψυχιατρική πτέρυγα νοσοκομείου το 1936 - εμπειρία που αργότερα έγινε η βάση της νουβέλας του *Lunar Caustic*. Όταν οι αρχές άρχισαν να τον προσέχουν, έφυγε για να αποφύγει την απέλαση και στη συνέχεια πήγε στο Χόλυγουντ, όπου ενδιαφέρθηκε να γράψει σενάρια. Σε μια τελική προσπάθεια να σώσουν τον γάμο τους, ταξίδεψαν στο Μεξικό και εγκαταστάθηκαν στην Κουερναβάκα, το σκηνικό του *Κάτω από το ηφαίστειο,* που άρχισε να γράφει περίπου εκείνη την εποχή. Η τεχνική της αφήγησης του βιβλίου, με αναδρομές και αντιπαραθέσεις αντιθετικών σκέψεων και εικόνων, οφείλει πολλά στην τεχνική του κινηματογράφου. Ο Λόουρυ συνέχισε να πίνει πολύ, αν και αφιέρωνε περισσότερη ενέργεια στο γράψιμο. Η προσπάθεια να σώσουν τον γάμο τους απέτυχε. Η γυναίκα του τον εγκατέλειψε με άλλον στα τέλη του 1937. Μόνος στην Οαχάκα, και σε βαθιά συναισθηματική και ψυχική αναταραχή, βυθίστηκε σε μια νέα περίοδο σκοτεινού αλκοολισμού, με αποκορύφωμα την απέλασή του από το Μεξικό το καλοκαίρι του 1938. Το ζευγάρι τελικά πήρε διαζύγιο το 1940.

Τον Ιούλιο του 1938, ταξίδεψε στο Λος Άντζελες - ο πατέρας του τον βοήθησε οικονομικά - όπου ερωτεύτηκε τη Μάρτζερι Μπόνερ, μια συγγραφέα που έγινε η δεύτερη σύζυγός του το 1940. Εγκαταστάθηκαν στο Βανκούβερ και την αρχή ζούσαν σε μια σοφίτα. Όταν ξέσπασε ο Β' Παγκόσμιος Πόλεμος, ο Λόουρυ προσπάθησε να στρατευτεί αλλά απορρίφθηκε. Εγκαταστάθηκαν σε μια πρωτόγονη καλύβα στην παραλία κοντά στην κοινότητα Ντόλαρτον, βόρεια του Βανκούβερ, όπου ο Λόουρυ επέκτεινε το *Κάτω από το ηφαίστειο,* που οδήγησε δημοσίευσή του το 1947. Το μυθιστόρημα έλαβε μερικές θετικές κριτικές, αλλά πέρασε απαρατήρητο από το κοινό έως ότου έγινε διάσημο μετά τον θάνατό του. Μια κινηματογραφική διασκευή σε σκηνοθεσία Τζον Χιούστον κυκλοφόρησε το 1984.
[μικρογραφία|250x250εσ|Το τελευταίο σπίτι του Λόουρυ στο χωριό Ράιπ, στο [Σάσσεξ]]
Το 1944, η παράγκα στην παραλία καταστράφηκε από πυρκαγιά και ο Λόουρυ τραυματίστηκε στις προσπάθειές του να σώσει χειρόγραφα. Στα χρόνια από τα τέλη του 1945 έως τα τέλη του 1947 το ζευγάρι έκανε πολλά ταξίδια στην αμερικανική ήπειρο.

Η Μάρτζερι ήταν θετική επιρροή και παρείχε το υποστηρικτικό περιβάλλον που χρειαζόταν ο Λόουρυ για να γράψει, επιμελήθηκε σχολαστικά τα χειρόγραφά του. Το ζευγάρι ταξίδεψε στην Ευρώπη, την Αμερική και την Καραϊβική, και ενώ ο Λόουρυ συνέχισε να πίνει πολύ, αυτή φαίνεται να ήταν μια σχετικά ειρηνική και παραγωγική περίοδος. Διήρκεσε μέχρι το 1954, όταν ακολούθησε μια τελευταία περίοδος ταξιδιών, στη Νέα Υόρκη, το Λονδίνο και άλλα μέρη. Κατά τη διάρκεια των ταξιδιών τους στην Ευρώπη, ο Λόουρυ επιχείρησε δύο φορές να στραγγαλίσει τη γυναίκα του. Τελικά, εγκαταστάθηκαν στην Αγγλία τον Ιούνιο του 1955.

### Θάνατος
Ο Λόουρυ πέθανε τον Ιούνιο του 1957, σε ένα νοικιασμένο εξοχικό σπίτι στο χωριό Ράιπ, στο Σάσσεξ, όπου ζούσε με τη σύζυγό του Μάρτζερι μετά την επιστροφή του στην Αγγλία το 1955, άρρωστος και φτωχός. Η ετυμηγορία του ιατροδικαστή ήταν «θάνατος από ατύχημα» και τα αίτια του θανάτου αποδόθηκαν σε δηλητηρίαση από βαρβιτουρικά και υπερβολική κατανάλωση αλκοόλ.

Είναι πιθανό ο πρόωρος θάνατός του να ήταν αυτοκτονία. Επίσης, αντιφάσεις στις εξηγήσεις που έδωσε η σύζυγός του σε διάφορες περιόδους σχετικά με το τι συνέβη τη νύχτα του θανάτου του έχουν προκαλέσει υποψίες για φόνο.

## Έργα

* *Ultramarine* (1933), μυθιστόρημα
** *Ουλτραμαρίν*, εκδ. Ερατώ,
* *Under the Volcano* (1947), μυθιστόρημα
** *[[Κάτω από το ηφαίστειο]]*, μτφ. Μαρίνα Λώμη, εκδ. Αστάρτη, 1983,

### Μεταθανάτιες εκδόσεις

* *Hear Us O Lord from Heaven Thy Dwelling Place* (1961), *Εισάκουσέ μας Κύριε από τα ουράνια δώματά Σου*, συλλογή διηγημάτων
* *Selected Poems of Malcolm Lowry* (1962) *Επιλογή ποιημάτων*
* *Lunar Caustic* (1963), νουβέλα
* *Dark as the Grave Wherein My Friend Is Laid* (1968), ημιτελές μυθιστόρημα
** *Σκοτεινά σαν τον τάφο που ο φίλος μου κείται*, μτφ. Παναγιώτης Χαχής, εκδ. Αστάρτη 2018 
* *October Ferry to Gabriola* (1970), μυθιστόρημα
* *The Cinema of Malcolm Lowry: A Scholarly Edition of Malcolm Lowry's "Tender is the Night"* edited by Miquel Mota & Paul Tiessen (1990)
* *La Mordida* (1996), μυθιστόρημα
* *In Ballast to the White Sea* (2014), μυθιστόρημα
* *The Collected Letters of Malcolm Lowry*, 1947–1957 (1997)

## Παραπομπές


Κατηγορία:Άγγλοι ποιητές
Κατηγορία:Άγγλοι μυθιστοριογράφοι
Κατηγορία:Άγγλοι διηγηματογράφοι